כרונולוגיה

**1898**

נולדת בשם אָנַה סיבילה שטרנפלד בעיירה גוֹך שבחבל נידר־ריין, גרמניה, ב-3 במרץ 1898, בתם הרביעית של אלפונס שטרנפלד ואשתו, יולי (לבית מק). בזמן שאחיה פריץ (נ' 1893) ואוטו (נ' 1895) – ארנסט, יליד 1891, נפטר בגיל שבע – לומדים בבית ספר תיכון, היא מקבלת שיעורי פסנתר.

**1920**

נישאת להרברט בירמן (1890–1962), סוחר טקסטיל, ב-19 בינואר. מקבלת את שם משפחתו ובערך בתקופה זו משנה את שמה הפרטי לאֵנֶה. עוברת לגרה, שם גרים בני הזוג בווילה המשפחתית. הרברט ואחיו אריך מנהלים (יחד עם זיגפריד שיסר) בית כלבו בעיר – הגדול מסוגו במדינת תורינגיה באותה עת.

נולדת בתה, הלגה (נפטרה 1987, אנגליה).

**1923**

נולד בנה, גרט (גרשון) (נפטר 2017, ישראל).

מתחילה לתעד את חיי ילדיה במצלמתה.

**1926**

מצלמת צמחים לראשונה, בהם צמחי בית שהיו אופנתיים בגרמניה בשנים אלה, כגון פיקוס הגומי.

**1927**

מתעניינת במינרלים ואוספת אותם. לבקשת הגיאולוג בן העיר גרה רודולף הונדט, מצלמת אבנים ומינרלים. תצלומיה מתפרסמים בכתב העת *Der Naturforscher* כאיורים למחקריו.

**1928**

מציגה תערוכת יחיד ראשונה, עם תצלומים גדולי ממדים של צמחים, ב״קבינט הגרפי״ של גינתר פרנקה, מינכן.

באוקטובר, פרסום ראשון של חמישה מתצלומיה בכתב העת *Das Kunstblatt*, לצד טקסט על עבודתה מאת חוקר ומבקר האמנות החשוב פרנץ רו, שטבע את המושג “ריאליזם מאגי” בהקשר של זרם האמנות "האובייקטיביות החדשה".

משתתפת בתערוכת צילום בגלריה L’Epoque, בריסל.

1929

משתתפת בתערוכה "צילום ההווה" במוזיאון פולקוואנג, אסן (התערוכה נודדת לערים נוספות בגרמניה עד 1930) ובתערוכה הבינלאומית "פילם ופוטו" של ה"דויטשר ורקבונד" בשטוטגרט (התערוכה נודדת לערים נוספות בעולם עד 1931).

בתיווכו של האדריכל המודרניסט תילו שודר, חבר המשפחה ומי שעיצב את פנים דירתם, מציגה תערוכת יחיד בגלריה המודרנית של מוזיאון המדינה לתולדות האמנות והתרבות באולדנבורג (התערוכה נודדת למוזיאון פוקה, ברמן).

משתתפת בתחרויות צילום, בהן תחרות מטעם חברת קראוס, שוורצנברג (מקום שני) ותחרות מטעם כתב העת *Die Woche* (מקום שלישי).

**1930**

הטקסט היחיד המוכר פרי עטה של בירמן על צילום, ״על הצילום בכלל ועל הוראת הצילום בפרט״, מתפרסם בגיליון פברואר של **תורינגיה: ירחון לתרבות ישנה וחדשה**.

מציגה תערוכת יחיד באגודת האמנים של ינה.

משתתפת בתערוכה הבינלאומית "התצלום: יצירות מופת של הצילום" של ה"מינכנר בונד" במינכן.

מטיילת להידנזה (אי על חוף גרמניה בים הבלטי), ולפריז.

מתפרסם הכרך **אנה בירמן: 60 תצלומים** בסדרת ספרי הצילום Fototek, בעריכת פרנץ רו ובעיצובו החדשני של יאן טשיכולד, בהוצאת קלינקהארדט ובירמן, ברלין.

**1931**

משתתפת בתערוכה הנודדת "הצילום החדש" של ה"דויטשר ורקבונד" וה"מינכנר בונד" בגוורבמוזאום, בזל.

1932

משתתפת בתערוכות הקבוצתיות "תצלומים של רבי-אמן", Haus der Juryfreien, ברלין; "עבודתה המכוננת של האישה", ארפוּרט, גרמניה; "סלון הצילום", תיאטרון הפארק המלכותי, בריסל; "תערוכת הצילום הבינלאומית", פאלה דה בוז-אר, בריסל.

**1933**

משתתפת בתערוכה "הרוח המודרנית בצילום" בחברה הבריטית המלכותית לצילום, לונדון.

אנה בירמן מתה ב-14 בינואר בגרה, ממחלת כבד.

לאחר מותה היא זוכה בציון לשבח בטריאנלה החמישית במילאנו.

1935-40

בעקבות עליית הנאצים לשלטון בגרמניה, מולאמת חנות הכלבו המשפחתית. בני משפחתה של אנה בירמן מהגרים לפלשתינה.

הוורמאכט מחרים את המכולה ("ליפט") שהמשפחה שלחה לפלשתינה, ובה ארכיון התצלומים והתשלילים של בירמן. עקבות הארכיון נעלמו עד עצם היום הזה.

**1949**

משרד התרבות של גרה מארגן את התערוכה " התצלום: טבע, אנשים, טכנולוגיה, מדע", שפרק מתוכה מוקדש לבירמן, ב- Stadthalle של גרה.

**1987**

מוזיאון פולקוואנג, אסן, מציג תערוכת יחיד מקיפה מעבודותיה של בירמן, המובילה לגילוי מחדש של יצירתה (התערוכה נודדת להמבורג, גוך וגרה, גרמניה; אודנזה, דנמרק; ואדינבורו, סקוטלנד). בעקבות זאת, נערכות מאז ועד היום תערוכות רבות של עבודותיה באירופה ובארצות-הברית.

**1992**

העיר גרה מכריזה על ייסודו של פרס אנה בירמן לצילום עכשווי, המוענק מאז אחת לשנתיים.